ଧୂଆଁ ବଳୟରେ ଜଗତ୍‌ସିଂହପୁର ସହର
ଜଗତ୍ସିଂହପୁର ଅଫିସ, ୭ା୧: କେନ୍ଦ୍ର ଓ ରାଜ୍ୟ ସରକାର ସହରାଞ୍ଚଳ ପରିଷ୍କାର ପରିଚ୍ଛନ୍ନ ରଖିବା ଉପରେ ଗୁରୁତ୍ୱାରୋପ କରୁଥିବା ନେଇ ଡେଙ୍ଗୁରା ପିଟୁଛନ୍ତି। ଏନେଇ ପ୍ରଚୁର ଅର୍ଥ ବ୍ୟୟ ହେଉଛି। ସ୍ବଚ୍ଛ ସର୍ବେକ୍ଷଣ ସହ ସ୍ବଚ୍ଛତା ପାଇଁ ପ୍ରତି ବର୍ଷ ସବୁଠୁ ଭଲ ସଫାସୁତୁରା ଥିବା ସହରକୁ ସାର୍ଟିଫିକେଟ୍ ଦିଆଯାଉଛି। କିନ୍ତୁ ଜଗତ୍ସିଂହପୁର ସହର କଥା ଦେଖିଲେ ଜଣାଯାଏ ସରକାରଙ୍କ ସ୍ବଚ୍ଛତା ଅଭିଯାନ କେବଳ କାଗଜକଲମରେ ସୀମିତ ରହିଛି। ବର୍ଷାଦିନ କଥା ଛାଡନ୍ତୁ ଶୀତ ଓ ଖରାଦିନେ ସହରରେ ପାଣି ଜମି ରହିବା ସାଙ୍ଗକୁ ଗଦା ଗଦା ଅଳିଆ ପରିବେଶ ପ୍ରଦୂଷିତ କରୁଛି। ଅଳିଆ ଗଦା ଯୋଗୁ ମଶା ଉପଦ୍ରବ ଚିନ୍ତାର କାରଣ ହୋଇଛି। ମଶା ଧୂଆଁ ସାତ ସପନ ପାଲଟିଛି। ଜନ ଅସନ୍ତୋଷକୁ ଦେଖି ଜଗତ୍ସିଂହପୁର ପୌର ପରିଷଦ ପକ୍ଷରୁ ସହରର କଲେଜ ଛକ ନିକଟ ଅଳିଆଗଦାରେ ନିଆଁ ଲଗାଇ ଦିଆଯାଉଛି। ଏହାଦ୍ୱାରା ଅଳିଆ ତ କିଛି ଅଂଶରେ ପୋଡିଯାଉଛି କିନ୍ତୁ ଧୂଆଁ ବଳୟରେ ସହରବାସୀ ଆଉଟୁପାଉଟୁ ହେଉଛନ୍ତି। ଏହାର ସ୍ଥାୟୀ ପ୍ରତିକାର ନ ହେଲେ ଆଗାମୀ ଦିନରେ ଜନ ଆନ୍ଦୋଳନ ଜୋରଦାର କରାଯିବ ବୋଲି କେତେଜଣ ବୁଦ୍ଧିଜୀବୀ ପ୍ରତିକ୍ରିୟାରେ କହିଛନ୍ତି।  
ସହରର କଲେଜ ଛକ ନିକଟ ୧୦ନମ୍ବର କେନାଲ ଆରପଟେ ପ୍ରତ୍ୟହ ସହରର ବିଭିନ୍ନ ୱାର୍ଡରୁ ଟ୍ରାକ୍ଟର ଯୋଗେ ଅଳିଆ ଆସି ଗଦା ହେଉଛି। ଏହି ଅଳିଆରେ ବହୁ ସମୟରେ ନିଆଁ ଲଗାଇ ଦିଆଯାଉଛି। ଫଳରେ ନିକଟସ୍ଥ କଲେଜ ଛକ, ଲାଲା ସାହି, ବଡ଼ବଜାର, କଣ୍ଟାପଡ଼ା, ଗୋପାଳସାଗର ଆଦି ଅଞ୍ଚଳର ସହସ୍ରାଧିକ ଲୋକ କ୍ଷତିଗ୍ରସ୍ତ ହେଉଛନ୍ତି। ବିଶେଷକରି ନିକଟସ୍ଥ ସ୍ବାମୀ ବିବେକାନନ୍ଦ ସ୍ମାରକୀ (ଏସ୍ଭିଏମ୍) ସ୍ବୟଂଶାସିତ ମହାବିଦ୍ୟାଳୟ, ସରସ୍ବତୀ ଶିଶୁ ବିଦ୍ୟାମନ୍ଦିରର ଛାତ୍ରୀଛାତ୍ରମାନେ ଅଣନିଃଶ୍ୱାସ ହୋଇ ପଡୁଛନ୍ତି। ଏନେଇ ଅତୀତରେ ଛାତ୍ରୀଛାତ୍ର ଓ ସ୍ଥାନୀୟ ଲୋକେ ରାଜରାସ୍ତାକୁ ଓହ୍ଲାଇବାକୁ ବାଧ୍ୟ ହୋଇଥିଲେ। ଆନ୍ଦୋଳନ ସମୟରେ ପୌର ପ୍ରଶାସନ ପକ୍ଷରୁ ଖୁବଶୀଘ୍ର ସ୍ଥାୟୀ ଡମ୍ପିଂୟାର୍ଡ କରାଯିବ ବୋଲି ପ୍ରତିଶ୍ରୁତି ଦିଆଯାଇ ପରିସ୍ଥିତିକୁ ନିୟନ୍ତ୍ରଣ କରାଯାଇଥିଲା। କିନ୍ତୁ କିଛି ଦିନ ପରେ ଯଥା ପୂର୍ବଂ ତଥା ପରମ୍। ନିକଟରେ ୩ ଦିନ ଧରି କ୍ରମାଗତ ଭାବେ ଅଳିଆ ଗଦାରେ ନିଆଁ ଲାଗିବା ଯୋଗୁ ଧୂଆଁ ବଳୟରେ ସାରା ସହରବାସୀ ଅସ୍ତବ୍ୟସ୍ତ ହୋଇପଡିଛନ୍ତି। କେବଳ ଏହି ଗୋଟିଏ ସ୍ଥାନ ନୁହେଁ, ସହରର ବିଭିନ୍ନ ସ୍ଥାନରୁ ପ୍ରତ୍ୟହ ଅଳିଆ ଉଠୁ ନ ଥିବାରୁ ଲୋକେ ବାଧ୍ୟ ହୋଇ ନିଆଁ ଲଗାଇ ଦେଉଛନ୍ତି। କିଛିଦିନ ପୂର୍ବରୁ ୫୫ ନଂ. ଜାତୀୟ ରାଜପଥ ପାର୍ଶ୍ୱ ଗୋପାଳସାଗରର ଏକ ନିର୍ଦ୍ଦିଷ୍ଟ ସ୍ଥାନରେ ଅଳିଆ ଗଦାରେ ୩ ଥର ନିଆଁ ଲାଗିଲାଣି। ଏଥିଯୋଗୁ ପାର୍ଶ୍ୱରେ ଥିବା ଜଣେ ବ୍ୟକ୍ତିଙ୍କ ବାଡ ପୋଡି ଯାଇଥିଲା। ସୌଭାଗ୍ୟ ବାଡ ଉପର ଦେଇ ଯାଇଥିବା ବିଦ୍ୟୁତ୍ ତାର ଛିଡି ନ ଥିଲା । ନଚେତ୍ ଆକସ୍ମିକ ଦୁର୍ଘଟଣା ଘଟିବାର ଆଶଙ୍କା ରହିଥିଲା। ଦମକଳ ବାହିନୀ ଆସି ନିଆଁ ନ ନିଭାଇଥିଲେ ପ୍ରଭୂତ କ୍ଷୟକ୍ଷତି ହେବାର ଆଶଙ୍କା ଥିଲା ବୋଲି ସ୍ଥାନୀୟ କେତେଜଣ ବ୍ୟକ୍ତି କହିଛନ୍ତି । ଏହାପରେ ମଧ୍ୟ ଉକ୍ତ ସ୍ଥାନରେ ପ୍ରତ୍ୟହ ଅଳିଆ ଗଦା ହୋଇ ରହୁଛି । ବଡ କଥା ହେଲା ପୌର ପ୍ରଶାସନ ଏପରି କି ଜିଲାପାଳଙ୍କ କାର୍ଯ୍ୟାଳୟ ପରିସରରେ ସନ୍ଧ୍ୟା ହେଲେ ମଶା କାରଣରୁ ଛିଡା ହେବା କଷ୍ଟକର ହୋଇପଡୁଛି । ହକି ବିଶ୍ୱକପ୍ ଯୋଗୁ ଶୁକ୍ରବାର ଜିଲାପାଳଙ୍କ କାର୍ଯ୍ୟାଳୟ ପରିସର ସଫା ସାଙ୍ଗକୁ ପାଚେରି ରଙ୍ଗ କରାଯାଉଛି। ଏ ସମ୍ପର୍କରେ ଜଗତ୍ସିଂହପୁର ପୌର ପରିଷଦ ନିର୍ବାହୀ ଅଧିକାରୀ ଅଶୋକ କର୍ଣ୍ଣଙ୍କ ସହ ଯୋଗାଯୋଗ ପାଇଁ ଚେଷ୍ଟା କରାଯାଇଥିଲେ ସୁଦ୍ଧା ସମ୍ଭବ ହୋଇ ନ ଥିଲା ।  
ଏ ସମ୍ପର୍କରେ ପୌରାଧ୍ୟକ୍ଷା ଅର୍ଚ୍ଚନା ସିଂ କୁହନ୍ତି, ଜଗତ୍ସିଂହପୁର ପୌରାଞ୍ଚଳରେ ସରକାରୀ ଜମିର ଅଭାବ ଯୋଗୁ ଏଭଳି ସମସ୍ୟା ଉପୁଜିଛି। ତଥାପି ୨୧ ନଂ. ଓ୍ବାର୍ଡରେ ଆଉ ଏକ ଡମ୍ପିଂୟାର୍ଡ କରାଯିବା ପାଇଁ ଚିନ୍ତା କରାଯାଉଛି।